**Dragi učenici!**

**Danas ćemo ponoviti kako se piše sastavak. Nakon pregledavanja vaših sastavaka (i u školi i sad kad mi ih šaljete na pregled) uočeno je da mnogi od vas ne poštuju pravila pisanja sastavaka. Zato ćemo danas ukratko ponoviti osnovna pravila. Velika većina vas ne pročita sastavak nakon što je napisan. Da pročitate, sigurna sam da biste imali manje pogrešaka (barem ne biste gubili slova ili pisali pogrešna slova).**

**Na kraju ćete dobiti temu za još jedan sastavak za bodove (zadnji u ovoj školskoj godini nakon kojega će biti upisana ocjena).**

**No, prvo šaljem rješenja zadataka od petka.**

**TOČNI ODGOVORI (GLAGOLSKI I IMENSKI PREDIKAT)**

**1.**

|  |  |
| --- | --- |
| glagolski predikat: | su teturali, su pozdravljali, nisu mogli čuti, je pljuštala, pomisli, će vidjeti, je trebao uhvatiti, rekla je, nije čuo, zazviždi, se vinu, je bio promrzao, letio je, nije imao, se događa, nije mogao čuti, izgubio je, se sudario, nije znao, je lijevala, nije razlikovao |
| imenski predikat: | su bili skriveni, je bivalo mračnije, je postajala napornija, je bio suigrač, (je bio) igrač, su bili mokri |

**2. je vila** – imenski predikat – pom. glag. u prezentu i imenica

**je sišla** – glagolski predikat – glagol u perfektu, 3. os. jd.

**stade hodati** – glagolski predikat – glagol u aoristu, 3. os. jd. + infinitiv

**je bio čudesan** – imenski predikat – pom. glag. u perfektu i imenica

**bijaše zaobišla** – glagolski predikat – glagol u pluskvamperfektu, 3. os. jd.

**ugleda** – glagolski predikat – glagol u prezentu (ili aoristu), 3. os. jd.

**bijaše Regoč** – imenski predikat – pom. glag. u imperfektu i imenica

**sjedne** – glagolski predikat – glagol u prezentu, 3. od. jd.

**probudi se** – glagolski predikat – glagol u prezentu (ili aoristu), 3. os. jd.

**otrese** – glagolski predikat – glagol u prezentu (ili aoristu), 3. os. jd.

**se pobojala** – glagolski predikat – glagol u perfektu (ili krnjem perfektu), 3. os. jd.

**će zatrpati** – glagolski predikat – glagol u futuru prvom, 3. os. jd. (ili 3. os. mn.)

**3***.* perfekt:Koralji **su bili** crvene boje.

imperfekt: Koralji **bijahu** crvene boje.

futur I.: Koralji **će biti** crvene boje.

imperativ: Koralji **neka budu** crvene boje.

kondicional I.: Koralji **bi bili** crvene boje.

**4.**

– rečenica s glagolskim predikatom: More **se pjeni**. More **miruje**. More **divlja**. More

**će smočiti** obalu. i sl. rečenice

– rečenica s imenskim predikatom: More **je valovito**. More **je mirno**.

**Prepišite u bilježnice plan ploče, a iza toga nalazi se novi zadatak.**

Na početku su pravila i upute za pisanje sastavka. Najveći je problem u vašim

sastavcima jezik. Ne primjenjujete ono što učimo na satima jezika. Zato na kraju

navodim i neke pogreške koje se često ponavljaju, a ne bi trebale jer smo to

naučili.

**PLAN PLOČE**

Pisanje sastavka

Držati se zadanoga roka predaje sastavaka – sastavak treba početi pisati na

vrijeme.

**Koraci u pisanju sastavka:**

**1. Priprema za pisanje** – razmisliti o temi, prisjetiti se što znamo o temi, istražiti

o temi, maštati (dobro je voditi bilješke koje će nam kasnije poslužiti tijekom

pisanja)

**2. Plan sastavka**

Dobro je prvo sastavak napisati na papiru.

Sastavak ima trodijelnu strukturu:

1. uvodni dio (dvije do tri rečenice) – najavljujemo o čemu ćemo pisati, trebamo zainteresirati i privući čitatelja
2. središnji/glavni dio – razrada teme
3. završni dio (dvije do tri rečenice) – zaokružujemo temu, iznosimo svoj doživljaj teme i završnu misao o temi

**3. Uređivanje sastavka**

– prije prepisivanja sastavak treba pregledati i obratiti pozornost na sljedeće:

1. razumljivost
2. ulančanost (povezanost) rečenica – ne smijemo „skakati“ s teme na temu, rečenice se moraju nadovezivati jedna na drugu
3. trodijelna struktura – provjeravamo imamo li sva tri dijela (moraju biti podijeljeni u odjeljke, prvi red svakoga odjeljka pišemo uvučeno)
4. naslov
5. pravopisna i gramatička točnost

**4. Pisanje sastavka**

Uređeni sastavak uredno i čitljivo prepisujemo.

Sastavak prije predavanja na pregled treba pročitati i ispraviti barem pogreške

u pisanju (izostavljena slova, pogrešna slova).

**ČESTE POGREŠKE**

|  |  |
| --- | --- |
| NETOČNO | TOČNO |
| ču, češ... | ću, ćeš... |
| doči | doći |
| raditi ću | radit ću |
| neznam, nedam, nemogu | ne znam, ne dam, ne mogu |
| ja bi, mi, bi, vi bi | ja bih, mi bismo, bi, vi biste |
| sumlja, sumljiv | sumnja, sumnjiv |
| uvjek | uvijek |
| slijedeći dan | sljedeći dan |
| samnom | sa mnom |
| nakon par minuta... | nakon nekoliko minuta... |
| imamo puno za učiti | imamo mnogo za učenje |
| Ja idem u školu... | Idem u školu... |
| Niko neće pričat sa mnom. | Nitko neće pričati sa mnom. |

**ZADATAK**

U tekstu *Mama moja mamasta* upoznali smo dječaka Marka i njegovu obitelj. Napiši sastavak s naslovom ***Moja je obitelj posebna*.** U sastavku ćeš predstaviti članove svoje obitelji, navest ćeš tko su sve članovi tvoje obitelji, što rade i gdje rade. Veću pozornost obrati na obiteljske odnose – tko je za što odgovoran u obitelji, prihvaćaju li svi svoje obveze i odgovornosti u obitelji, što biste naveli kao posebnost svoje obitelji, odnosno po čemu je vaša obitelj drukčija od drugih obitelji. Nemoj zaboraviti sebe i svoj položaj u obitelji.

Sastavak napiši pridržavajući se gornjih uputa. Neka ima najviše jednu stranicu teksta. **Pročitaj tekst prije slanja!**

Sastavak treba poslati na pregled **najkasnije do srijede u 18 sati.**